รัฐมนตรีว่าการกระทรวงการคลัง เชื่อมั่นกลางปีนี้สถานการณ์เศรษฐกิจไทยจะดีขึ้นหลังการแพร่ระบาดของโรคโควิค-19 คลี่คลาย พร้อมยืนยันรัฐบาลมีแผนขับการใช้จ่ายงบประมาณตลอดทั้งปี 2563 ถึงร้อยละ 80
นายอุตตม สาวนายน รัฐมนตรีว่าการกระทรวงการคลัง เปิดเผยภายหลังพบนักวิเคราะห์และนักลงทุนสถาบัน เพื่อชี้แจงถึงทิศทางเศรษฐกิจไทย และการขับเคลื่อนนโยบายของภาครัฐ ว่า ประเด็นที่นักลงทุนให้ความสนใจและแสดงความเป็นห่วงคือรัฐบาลจะมีมาตรการรองรับปัจจัยเสี่ยงได้หรือไม่อย่างไร ทั้งปัญหาการแพร่ระบาดของโรคโควิค-19 ที่ส่งผลกระทบต่ออุตสาหกรรมท่องเที่ยว ปัญหาภัยแล้ง ปัญหาการเบิกจ่ายงบประมาณล่าช้าที่อาจส่งผลกระทบต่อการลงทุน รวมถึงเมื่อสถานการณ์ดังกล่าวคลี่คลายแล้วเศรษฐกิจจะกลับฟื้นตัวได้เร็วหรือไม่ จึงได้ยืนยันและสร้างความเชื่อมั่นให้กับนักลงทุนไป ว่า เพื่อให้เกิดสภาพคล่องในระบบเศรษฐกิจไทย รัฐบาลมีแผนงานในการขับเคลื่อนการเบิกจ่ายงบประมาณปี 2563 วงเงิน 3,200,000 ล้านบาท ซึ่งมีระยะเวลาเบิกจ่ายประมาณ 6 เดือนก่อนจะสิ้นสุดปีงบประมาณในวันที่ 30 กันยายนนี้ โดยแบ่งเป็นงบประมาณเพื่อการลงทุน 640,000 ล้านบาท หรือคิดเป็นร้อยละ 20 ของงบประมาณปี 2563         ขณะนี้กระทรวงการคลังพร้อมเบิกจ่ายงบประมาณเพื่อการลงทุนทันที 350,000 ล้านบาท เมื่อพระราชบัญญัติงบประมาณมีผลบังคับใช้ ซึ่งมองว่าควรเร่งรัดการลงทุนเพราะมีความจำเป็น และอีก 96,000 ล้านบาทได้จัดทำสัญญาจัดซื้อจัดจ้าง หรือ TOR แล้วพร้อมที่เบิกจ่าย เมื่อรวมงบประมาณทั้ง 2 ส่วนเป็นเงินกว่า 400,000 ล้านบาท ที่สามารถอัดฉีดเม็ดเงินเข้าสู่ระบบเศรษฐกิจได้ในช่วงไตรมาสที่ 2 ของปีนี้ ส่วนงบประมาณที่เหลืออีก 240,000 ล้านบาทอยู่ระหว่างการทำร่าง TOR ประเมินว่าน่าจะใช้เวลาประมาณ 45-50 วัน สามารถเบิกจ่ายได้ โดยสำนักงบประมาณตั้งเป้าหมายว่าช่วงไตรมาสที่ 2 และ 3 ของปี 2563 จะขับเคลื่อนแผนการลงทุนให้ได้มากที่สุด และเชื่อมั่นว่าภาพรวมการใช้จ่ายงบประมาณตลอดปี 2563 จะเบิกจ่ายได้มากกว่าร้อยละ 80 ในช่วงเวลาจัดเพียง 6 เดือน รวมถึงการขับเคลื่อนการลงทุนภาครัฐวิสาหกิจภายใต้งบประมาณ 350,000 ล้านบาท ให้สามารถเบิกจ่ายได้ร้อยละ 80 จากงบประมาณรัฐวิสาหกิจเช่นกัน         สำหรับสถานการณ์การแพร่ระบาดของโรคโควิค-19 ที่ส่งผลกระทบต่ออุตสาหกรรมท่องเที่ยว ก่อนหน้านี้รัฐบาลได้ออกมาตรการช่วยเหลือไปแล้วและจะมีมาตรการเพิ่มเติมในอนาคต โดยเน้นมาตรการต้องตรงจุด ตอบโจทย์ และเดินหน้าเร็ว โดยพลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้เน้นย้ำว่าจะต้องดูแลทั้งในระยะสั้น เพื่อบรรเทาผลกระทบ และให้เศรษฐกิจไทยเดินหน้าต่อไปได้ ควบคู่กับการแก้ไขปัญหาระยะยาว โดยดำเนินงานตามแผนยุทธศาสตร์ชาติ 20 ปี ที่วางไว้ ส่วนกรณีที่ภาครัฐจะปรับเพิ่มเพดานหนี้สาธารณะเพื่อมาเสริมสภาพคล่องช่วยกระตุ้นเศรษฐกิจได้เร็วขึ้น         รัฐมนตรีว่าการกระทรวงการคลัง ยืนยันว่า ปัจจุบันสถานะทางการเงินการคลังของไทยยังเข้มแข็งสมดุล ซึ่งการดำเนินมาตรการต่างๆ จะพิจารณาอย่างรอบคอบและรัดกุม รวมถึงแนวทางการจัดทำงบประมาณรายจ่ายประจำปี 2564 ก็จะไม่ละเลยแผนยุทธศาสตร์ชาติ